Kronprins Frederik ankom mandag formiddag helt som planlagt til Aalborg, hvor han deltog i det løb, han selv har etableret, nemlig det store motionsløb Royal Run. - Det er skønt at være tilbage igen, og det er dejligt at se, at det stadig er et løb, som folk kan se sig selv deltage i, lød det fra kronprinsen. Han skulle løbe den korteste distance i Royal Run, nemlig One Mile i Aalborg - og ifølge kronprinsen selv så var løbet i Aalborg lidt en opvarmning til løbene resten af dagen i andre danske byer blandt andet Aarhus og den endelige målby, København. - Jeg ser frem til at gennemføre - i min alder, lød det grinende fra kronprins Frederik, der tilføjede: - Det bliver en dejlig dag, og det handler om at være sammen og så sig rørt, så er min lykke gjort, tilføjede han. Tid til at møde nordjyderne Han tog sig god tid til at stoppe op og tale med nogle af de mange nordjyder, der havde taget opstilling ved Havnefronten i Aalborg i håb om at få et glimt af kronprinsen. Mange af dem fik meget mere end et glimt. For kronprins Frederik tog sig tid til en snak og tid til at få taget selfies med en del af de fremmødte. Fremme ved startpositionen gav kronpris Frederik interview med Jørn Hein, hvor han blandt andet afslørede, at hans mål var at gennemføre. - Jeg skal lige starte med at sende en hilsen fra min hustru, som jo har været her tidligere og løbet fra Aalborg, lød det blandt andet fra kronprinsen, inden han satte kurs mod startfeltet. One Mile i Aalborg Herfra var målet at gennemføre den korteste distance, nemlig One Mile. Og han klarede det på 7 minutter og 55 sekunder. - Det var opvarmningsturen for mig, sagde han grinende, da han kom i mål til TV2. - Jeg glæder mig til at være med de steder, hvor jeg skal være med og slutte af til sidste med en ti’er, som er meget god at have i baglommen. Han afslutter nemlig i København, hvor han skal løbe ti kilometer.

Referat:
Kronprins Frederik skulle hilse fra hustruen, kronprinsesse Mary, da han mandag formiddag ankom til Aalborg for at skyde den fjerde udgave af Royal Run i gang.